茂洪赴漕試歸苦目疾
作者：張鎡
朝代：宋

paragraphs: 潘侯兩鬢光如月，盡日看山常拄笏。
經營菽水纔有餘，赴調無心况干謁。
少年習氣秋來發，較藝文場肆猖獗。
揚沙風起晝昏冥，點漆歸來似泥淈。
我生正欠封侯骨，硯破編殘徒矻矻。
與君發願繡佛前，綺語機心回樸訥。
內觀靈府窮丹闕，虛室生明照毛髮。
却將目力寫新詩，巖電千年不埋沒。